**Am ars în versul de Iubire**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Împrăștiat prin toate cele

Tot fugăream ca niște fluturi

Amorurile mititele

Cu juruințe și săruturi.

Dând propozițiile false,

Primind minciunile ca plată

Am înțeles că viața-mi arse

Și n-oi trăi-o niciodată.

Urâi trăirea ca năduhul

Din arșiță în gloata strânsă

Mi-era scârbos chiar și văzduhul

Din viețuirea mea cea stinsă...

Doamne, când Tu mi-ai scris Cuvântul

Cu degetul ca în țărână

Simții că pot iubi pământul

Dorind frumos să îmi rămână.

Când literele-Ți Adevărul

Porniră-n suflet să-l arate

Prunc am cuprins în brațe Cerul

Înaripat de Libertate.

Dar slove-n mine răsărite

Au prins a frige tot mai tare

Căci nu-s cuvinte-obișnuite

Da-s mai fierbinți decât un Soare.

Și bezna mea porni să ardă

Tot mai măruntă să dispară

De nu mai caut o dovadă

Ce-ar fi c-un om când o să moară.

Trecutul l-am lăsat în sânge

Curs pentru mine de pe Cruce,

Iar fericirea mea îmi plânge

De viitorul ce mă duce.

Că doar în lacrimi am puterea

Să iscălesc o bucurie

Când mă cuprinde Învierea

Și-s tot mai scris de Poezie.

Mă dezobișnuiesc de tină

Văzând în ochi ce nu se vede,

Iar rândurile de Lumină

Mi-s călăuză-n Țara Verde.

Prin foc de zi, prin nopți de gheață

Trăind cu versurile scrise

Pășesc din Viață înspre Viață

Cu Cel ce viața-mi mântuise.

Și parcă fug și fug de lume,

Dar Dragostea de ea îmi crește

Neiscălindu-mă cu nume,

Ci, pur și simplu, omenește.

Azi nu mai pot nici să mă mire

Pofte și-amoruri presupuse:

Am ars în versul de Iubire...

Dar arde-mă mai mult, Isuse!!!

Victor Bragagiu